Introduktion
Forfattere: Jeppe Bach Nikolajsen
Tidsskrift: dttk (26-06-2023)

## INTRODUKTION

Dette nummer af Dansk Tidsskrift for Teologi og Kirke rummer tre forskningsartikler, en såkaldt perspektivartikel, en replik og fire anmeldelser.

Den første artikel er forfattet af Emil Børty Nielsen, som sidste år forsvarede sin  ph.d.-afhandling  om  apologetik  ved  MF  vitenskapelig høyskole i Oslo. I denne artikel undersøger og drøfter Nielsen det grundlæggende spørgsmål: Hvad er apologetik? Desuden klassificerer han en holistisk apologetisk position og metode, som han finder giver en bedre forståelse af apologetisk praksis end foreliggende alternativer.

Den anden artikel er forfattet af tre lektorer, Vibeke Østergaard Steenfeldt, Malene Marianne Elrond og Dorte Toudal Viftrup, hvor de to førstnævnte er tilknyttet Center for Sygepleje ved Professionshøjskolen Absalon, og hvor sidstnævnte er tilknyttet Forskningsenheden for Almen Praksis ved Syddansk Universitet. I deres artikel præsenterer de analyser på baggrund af empiriske observationer og interviews med et uhelbredeligt sygt menneske og dennes nære pårørende om betydningen af tro i denne situation. Artiklen belyser, hvordan sundhedspersonale kan forstå og inddrage religiøse aspekter af omsorg for mennesker med livstruende sygdom.

Den tredje artikel er forfattet af studiekoordinator ved Fjellhaug International University College i Aarhus Brian K. Hansen, som undersøger og drøfter Cyprians syn på biskoppens lederrolle i den lokale menighed med henblik på idealer og værdier i det romerske samfund i mødet med kristendommen.

Perspektivartiklen er forfattet af sognepræst Peter Østergaard Jacobsen, som reflekterer over præsten som leder på baggrund af mere end to årtiers virke som sognepræst i folkekirken. Replikken er indsendt af professor ved Aalborg Universitet Peter Øhrstrøm, og afslutningsvis rummer dette nummer anmeldelser af nyere teologisk litteratur.

Rigtig god fornøjelse med læsningen!

Jeppe Bach Nikolajsen Professor, ph.d., cand.theol. Ansvarende redaktør